The Lost Symbol

**Izgubljeni simbol** () je roman autora Dena Brauna iz 2009. godine. Posle velikog uspeha prethodne četiri knjige (Da Vinčijev Kod, Tačka prevare, Anđeli i demoni i Digitalna tvrđava), Braun je odlučio da napiše direktan nastavak svog najpoznatijeg dela Da Vinčijev kod. Najnoviji Braunov bestseler, „Izgubljeni simbol“, na američkom tržištu se pojavio 15. septembra 2009. godine i to u 5,6 miliona primeraka. Prvobitni tiraž bio je za 600.000 primeraka manji ali je izdavačka kuća Dabldej nakon velikog interesovanja za knjigom povećala tiraž. Samo u toku prve nedelje prodaje roman je prodat u preko 2 miliona primeraka u SAD, Kanadi i Ujedinjenom Kraljevstvu. Time je oborio sve svetske rekorde i postao najbrže prodavani roman za odrasle u istoriji. Krajem iste godine izdavačka kuća Solaris iz Novog Sada objavila je i prevod na srpski jezik, koji je proglašen za najprodavaniju knjigu na Beogradskom sajmu knjiga 2009.

## Likovi
* Robert Langdon
* Malak / Zakari Solomon
* Piter Solomon
* Ketrin Solomon
* Izabel Solomon
* Triš Dan
* Mark Zubijanis
* Voren Belami
* Inoe Sato
* Nola Kej
* Rik Periš
* Terner Simkins,
* Prečasni Kolin Galovej
* Trent Enderson
* Alfonso Nunjez
* Džonas Fokman
* Omar Amirana
* Pejdž Montgomeri
* Agent Hartman

## Objavljivanje
Izgubljeni simbol je godinama očekivan na rafovima knjižara. Njegovo objavljivanje prvobitno je najavljeno za 2006. godinu, međutim izdavači ali i sam pisac više puta su odlagali datum premijernog izdanja knjige. Svetsku premijeru Izgubljeni simbol je imao 15. septembra 2009. Prvobitno je izdavačka kuća Dabldej najavila prvi tiraž od pet miliona primeraka, ali je zbog velikog interesovanja povećan za šest stotina hiljada.

U Sjedinjenim Američkim Državama izdata je i ograničena serija sa potpisom Dena Brauna po ceni od 75 dolara.

Kolosalna reklama pratila je celokupni proces pojavljivanja knjige. Otkako je Dabldej najavila da je otkupila ekskluzivna prava nad Izgubljenim simbolom svaki detalj vezan za roman bio je strogo čuvana tajna. Da se vodilo računa o svemu govori i podatak da su originalni rukopisi čuvani na posebnom mestu, a da se ime čuvara vodilo kao najstrože čuvana tajna u Dabldeju. Svi koji su dobili knjigu pre 15. septembra morali su da potpišu poseban ugovor u kojem je stojala klauzula o poverljivosti kako bi se sprečila mogućnost da detalji o zapletu romana „procure“ u javnost. Međitim i pored toga, u Australiji se početkom jula pojavila slika korice novog romana što je nagovestilo fanovima da je deo radnje smešten u Vašingtonu. Spekulisalo se da je deo zapleta možda smešten i u Londonu ili nekom od Australijskih gradova.

U Rejkjaviku je 14. oktobra objavljena izjava direktorke izdavačke kuće Bjartur Gudrun Vilmundardotir da je islamski prevod knjige ukraden. Zbog toga je datum objavljivanja na islamskom pomeren za nekoliko nedelja.

Čitaoci iz Srbije imali su priliku da već 15. septembra u beogradskim knjižarama Mamut i Akademiju nabave Izgubljeni simbol na engleskom jeziku. Tačno u jedan sat i minut posle ponoći počela je prodaja u Beogradu, u isto vreme kada i u knjižarama širom sveta. Novosadska izdavačka kuća i knjižara Solaris jedna je od prvih u svetu koja je za manje od dva meseca prevela i objavila rukopise novog Braunovog bestselera. Solaris je otkupio ekskluzivna prava za Srbiju i Crnu Goru a rukopise knjige preuzeo je na dan kada je počela svetska prodaja. 26. oktobra objavljeno je izdanje na srpskom jeziku.

Na Beogradskom sajmu 2009. godine za samo dva dana prodala je 5.000 primeraka. U narednih pet dana prodato je još nešto više od 2.000 kopija po promotivnoj ceni od 1.200,00 dinara. Zbog ograničenog tiraža od 12.000 primeraka Solaris je odlučio da određeni broj knjiga proda isključivo putem interneta. U Solarisovim knjižarama cena romana je 1.350,00 dinara.

U Crnoj Gori knjiga se može kupiti po ceni koja varira između 13,5 i 15 evra.

Interesovanje za novi Braunov roman je veliko. Mesecima pre nego što će se knjiga pojaviti u knjižarama, putem on-lajn prodaje rezervisano je nekoliko hiljada primeraka. Na sajtu amazon.com navodi se podatak da se knjiga već 244 dana nalazi na listi bestselera, iako je ona u prodaju puštena pre manje od 100 dana. Njujork tajms ocenjujue da bi Izgubljeni simbol mogao da premaši i tiraž Da Vinčijevog koda koji je prodat u preko 81 milion kopija širom sveta. U prilog tome ide i činjenica da se roman trinaestu nedelju za redom nalazi na Tajmsovoj listi najprodavanijih. Prvih jedanaest nedelja bio je prvi u kategoriji najprodavanijih knjiga kada ga je na drugom mestu potisnuo roman *„U“ Is for Undertow* autorke Sju Grafton. Međutim nedelju dana posle novo Braunovo delo povratio je prvu poziciju. U toku prvog dana prodaje prodato je preko milion primeraka u SAD, Kanadi i Velikoj Britaniji čime su oboreni svi dotadašnji rekordi prodaje knjiga za odrasle. I sama izdavačka kuća Dabldej u vlasništvu Rendom Hausa bila je iznenađena brzinom kojom se knjiga prodaje. Zbog toga je naredila hitni štampanje dodatnih 600.000 primeraka. I posle tri meseca od početka prodaje najveća svetska izdavačka kuća Rendom Haus navodi podatak da je Izgubljeni simbol najtraženije delo. Portal amazon.com navodi podatak da je roman bio jedan od šest najprodavanijih neobjavljenih romana u 2009. godine pre 15. septembra. I američka i britanska verzija portala rangirala je Izgubljeni simbol za prvog bestselera. Najveća američka distributerska kuća Barns end Nobl i Londonski Voterstoun ističu da su u prvoj nedelji prodaje Izgubljenog simbola oborili sve svetske rekorde prodaje, dok Nielsen BookScan ukazuje na zaradu od 4.6 milona funti od prodaje 550.946 kopija romana za manje od sedam dana.

Čitaocima u Srbiji i Crnoj Gori prvobitno je bilo najavljeno da će srpski prevod objaviti izdavačka kuća IPS, međutim knjižara Solaris otkupila je ekskluzivno pravo distribucije za Srbiju i Crnu Goru. Kako je delo štampano na latinici, moglo se naći i u ponudi knjižara iz Bosne i Hercegovine.

Prema portalu knjizara.com Izgubljeni simbol je osmu nedelju od objavljivanja srpskog prevoda jedna od najtraženijih knjiga. U Sarajevu je na petom mestu u decembru dok portal interliber.com navodi da je roman najprodavanija knjiga u Bosni i Hercegovini za novembar mesec.

## Filmska adaptacija

Nekoliko meseci pre nego što će se pojaviti u prodaji novi Braunov roman, čelnici američke produkcijske kuće Kolumbija pikčrs izjavili su da su zainteresovani za ekranizaciju Izgubljenog simbola koji bi već 2012. mogao da se nađe u bioskopima. Razlog tome može biti i uspešnost adaptacije Anđela i demona koja je tokom 2009. zaradila više od 485 miliona dolara.

## Reference

## Literatura

## Vanjske veze
* Štampanje Izgubljenog simbola na Jutjubu 
* Zvanični sajt Dena Brauna
* Zvanični sajt Izgubljenog simbola
* Zvanični sajt Dena Brauna za Veliku Britaniju
* Ključ Izgubljenog simbola 
* Zvanični sajt Izgubljenog simbola na španskom jeziku 
* Zvanični sajt Izgubljenog simbola za Australiju 
* Ključ Izgubljenog simbola Dena Brauna
* Dekodirani ISBN kod Izgubljenog simbola
* *[[Vašington post]]*, 1. novembar 2005, „The man who's riding Dan Brown's 'code' tails“